गौ के लिए हमारी आदर बुद्धि केवल कहने भर के लिए रह गई है। दूसरे देशों में क्षेत्रफल के हिसाब से गौओं की संख्या भारत की अपेक्षा कहीं अधिक है और प्रति मनुष्य दूध की खपत भी अधिक है। वहाँ की गौएँ हमारी गौओं की अपेक्षा दूध भी अधिक देती हैं। इस प्रकार हम देखते हैं कि यद्यपि हम अपने को गो-पूजक और गोरक्षक कहते हैं, वस्तुतः आज हम गोरक्षा में बहुत पिछड़े हुए हैं। गो-जाति के प्रति हमारे इस अनादर एवं उपेक्षा का परिणाम भी प्रत्यक्ष ही है। अन्य देशों की अपेक्षा हम भारतीयों की आयु बहुत ही कम है और हमारे यहाँ के बच्चे बहुत अधिक संख्या में मरते हैं। वास्तव में, दूध और दूध से बने हुए पदार्थों की कमी ही हमारी शोचनीय अवस्था का मुख्य कारण है।